arnastofnun/IGC-2024 huggingface dataset:
Þessu verður að svara

Vantraust almennings er komið á það stig að þessi póstur fer eins og eldur í sínu nú síðdegis. Ég hef fengið hann sendan úr ótal mismunandi áttum. Það er ljóst að sannleiksgildi þessa verður að kanna. Reyndar birti vísir.is þessa frétt nú fyrir stundu, um hvernig bankamenn hafa verið að koma hlutum sínum í einkahlutafélög á síðustu stundu – sem fara svo væntanlega á hausinn.

En fólk verður að svara. Fólk verður að geta treyst því að því sem eftir er af bönkunum sé stjórnað af algjörum heiðarleika og réttsýni.

„ Yfirmaður áhættustýringar Kaupþings tapaði 2 milljörðum (mest tekið að láni) og allar skuldir hreinsaðar við hann og mörg hundruð aðra bankastarfsmenn sem tóku lán frá 10-1000 milljónir til að kaupa hlutabréf,sumir fengu sér cruiser 100 jeppa, fjármögnuðu heimsreisur og lúxusheimili. Allar skuldir hreinsaðar upp svo þeir geti hafið störf í nýju ríkisbönkunum okkar. Rökin sem FME og ráðamenn færa fyrir þessu er að það sé ómögulegt að manna yfirmannastöður í nýju bönkunum nema þetta sé gert, því lögum samkvæmt mega gjaldþrota einstaklingar ekki starfa fyrir banka!!! Fyrir mér er þetta stríðsyfirlýsing við okkur venjulegu borgarana í þessu landi sem erum flest með lán í þessum bönkum. Ef skuldir og sukk þessara óreiðumanna eru sópaðar útaf borðinu þá vil ég að það sama gangi yfir alla!!!!!! tugþúsundir töpuðu stórum hluta af sparnaði sínum, tugþúsundir venjulegra hluthafa í bönkunum töpuðu öllu sínu…. ég gæti haldið endalaust áfram… ég hef aldrei reiðst eins mikið á ævi minni og þegar ég heyrði þetta.

Þetta er hámark spilingarinnar og hvet ég ykkur til að hafa samband við sem flesta og beina reiði ykkar að þingmönnum okkar. Þetta endar með ofbeldi annars.
Lógó Rauðsólar

Spurt er á þessum vef hvort þetta verði hið nýja lógó Rauðsólar.
365 og Rauðsól

Óli Björn spyr – hvaða banki lagði til snúninginn með 365 og Rauðsól?

Jú, það var Landsbankinn.

En var það sá gamli eða sá nýi?

Sigurjón eða Elín?

Eða kannski þau bæði, gamla samstarfsfólkið?

Og hvað segir bankamálaráðherrann úr Samfylkingunni við þessu?

Eiga margir fleiri von á svona fyrirgreiðslu? Að taka góðu bitana út, skilja skuldirnar og draslið eftir og láta það fara á hausinn?

Má maður nota orðið kennitöluflakk?
Grátbroslegt

Þetta voru menn að dunda sér við að rannsaka í Fjármálaeftirlitinu.

Árás útlendinga á íslenska efnahagskerfið og íslensku krónuna.

Eiginlega grátbroslegt.
Bankarnir felldu gengið

Þetta er það sem ég hef verið að tala um lengi, að bankarnir tóku stórfelldar stöður gegn krónunni.

Þeir felldu gengið.

Þetta hefur ekki verið rannsakað almennilega.

Kaupþing var þar í fararbroddi.

Þeir ætluðu þó ekki að láta hana fara neðar en 140 krónur á móti evru.

En svo misstu þeir tökin. Enda var þetta gert á tíma þegar þeir skynjuðu að allt væri að fara að hrynja.

Og fyrst verið er að tala um bankana. Það verður að skoða hvort verið er að bjarga útvöldum bankamönnum sem skuldsettu sig vegna hlutabréfakaupa. Þetta er eitt af því sem mest er talað um meðal fólks.
Skuldasagan

Hér er línuritið sem Stefán Ólafsson kynnti í Silfri Egils í dag.
Hin innibyrgða reiði

Mér finnst frábært að búa í Miðbænum.

Og yfirleitt er bara furðu rólegt í næsta nágrenni við mig.

Ég er reyndar dálítið í skjóli við lætin, með ágætan garð í kringum húsið. Ég missi eiginlega aldrei svefn vegna drykkjuláta.

En í nótt var ástandið óvenju slæmt eins og hefur komið fram í fréttum.

Merkilegast fannst mér hvað fólk þurfti að orga og æpa og grenja – algjörlega af lífs og sálar kröftum.

Var það að fá útrás fyrir hina innibyrgðu reiði?
Ákall Hannans

Daniel Hannan, evrópuþingmaður, íhaldsmaður – og mikill andstæðingur Evrópusambandsins – sendir Íslendingum ákall um að ganga ekki í ESB.
Móðu-Haardeindin

Gylfi Arnbjörnsson talar í viðtali um að staðan hafi ekki verið svo alvarleg síðan í móðuharðindunum.

Það er nokkuð vel í lagt hjá ASÍ-forsetanum. Við eigum sem betur fer ansi langt í að komast á það stig.

En kannski hann sé að tala um móðu-Haardeindin eins og gárungarnir – en það voru þeir eitt sinn kallaðir – eru farnir að nefna það.
Silfrið í dag

Meðal gesta í Silfri Egils í dag eru Stefán Ólafsson prófessor, hagfræðingarnir Gylfi Zöega og Jón Daníelsson, Steingrímur J. Sigfússon, formaður Vinstri grænna, Lára Hanna Einarsdóttir, leiðsögumaður og bloggari, Sveinn Valfells, eðlisfræðingur og hagfræðingur sem búsettur er í London, Sigrún Elsa Smáradóttir borgarfulltrúi og Gunnar Smári Egilsson fjölmiðlamaður.

Stefán ræðir um hina svokölluðu finnsku leið – vonandi út úr kreppunni, Gylfi og Jón skrifuðu saman athyglisverða grein í vikunni um hvað væri hægt að gefra fyrir skuldugan almenning, Sigrún Elsa hefur verið að velta fyrir sér verðtryggingunni, Sveinn starfar við uppbyggingu sprotafyrirtækja og skrifaði til dæmis þessa grein síðasta vetur, Lára Hanna heldur úti öflugu bloggi og hefur tekið þátt í mótmælum síðustu vikur, Steingrímur J. ræðir nýjan veruleika í pólitíkinni þar sem vinstri flokkar eru orðnir lang stærstir, ESB, Noreg og fleira, en Gunnar Smári hefur verið flokkaður með útrásarvíkingum.

Og svo er spurningin sem er allra stærst: Ætlum við að halda áfram með markaðsbúskap á Ísandi (og þá hvernig?) eða munum við taka upp fyrirkomulag með ríkisbönkum og ríkisfyrirtækjum, jafnvel einhvers konar sósíalisma?
Ætlar Samfylkingin að heimta brottrekstur Davíðs?

Ingibjörg Sólrún gagnrýnir Davíð Oddsson í Morgunblaðsviðtali í morgun. Segir að hann skaði orðspor Íslands.

Seinni partinn fylgir Steinunn Valdís Óskarsdóttir í kjölfarið. Hún vill láta reka seðlabankastjórann.

Nú er spurning:

Ætlar Samfylkingin að láta brjóta á Davíð Oddssyni? Heimta að hann fari en hóta stjórnarslitum ella?

Og hvernig myndi Sjálfstæðisflokkurinn bregðast við því?

Reyndar má hugsa sér að eftir síðustu skoðanakannanir séu einhverjir sjálfstæðismenn að komast á þá skoðun að Davíð eigi að sigla sinn sjó?

Skoðanakannanirnar eru nokkuð afgerandi:

90 prósent vildu Davíð burt.

80 prósent vilja evruna.

22 prósent ætla að kjósa Sjálfstæðisflokkinn.

Eða hvað segir Þorgerður Katrín?
Sláandi niðurstöður í Moggakönnun

Gallupkönnunin sem Morgunblaðið birtir í sunnudagsblaðinu gefur til kynna algjör pólskifti í pólitíkinni.

Samkvæmt henni er fylgi Sjálfstæðisflokksins komið niður í 22,3 prósent.

Það er spurning hvort verði settur endapunktur við hið langa einokunartímabil hans í íslenskri pólitík, tíma þegar hann hefur deilt og drottnað?

Samfylkingin er með 37 prósent, en Vinstri grænir með 27 prósent. Vinstri flokkarnir samanlagt með 64 prósent.

Framsókn hagnast ekkert á ástandinu og er með sín 7,8 prósent. Líklega ekki langt í formannsskipti á þeim bæ.

Niðurstöðurnar eru ekki síður sláandi þegar spurt er um evruna.

Um 80 prósent vilja taka upp evru – en 60 prósent vilja flýta þingkosningum.
Apakettir

Royal Bank of Scotland hefur verið einhver mesti óreiðubanki í Bretlandi.

Lánaði meðal annars íslensku útrásarvíkingunum.

Breska ríkisstjórnin þurfti að bjarga bankanum með 20 billjónum punda.

En samt ætla yfirmenn bankans að verðlauna sjálfa sig með bónusum.

Þetta eru apakettir.
Blaðamannafélagið ályktar

Blaðamannafélagið lýsir yfir áhyggjum af stöðu á fjölmiðlamarkaði.

Það er skiljanlegt.

En óskiljanlegt að í ályktuninni skuli ekki vera talað um eignarhaldið á fjölmiðlunum.

Nú þegar þeir eru meira eða minna allir komnir í hendurnar á sömu eigendunum.

Úr hópi útrásarvíkinga.
Skuldugur sjávarútvegur

Þeir eru voða kokhraustir á LÍÚ þingi.

En eins og Guðjón Arnar Kristjánsson bendir á eru skuldir sjávarútvegsins sirka 500 milljarðar.

Fjórfaldar árstekjur greinarinnar.

Mikið af þessu er komið til vegna kvótakaupa.

Er kannski eitthvað þarna sem þarf að hugsa upp á nýtt?

Til dæmis kvótakerfið?
Mótmæli

Enn ætlar sama fólkið að reyna að mótmæla á Austurvelli í dag. Klukkan 3. Held ég.

Um síðustu helgi gat það ekki komið sér saman um hvort fundurinn ætti að vera klukkan þrjú eða klukkan fjögur.

Það fór að rífast innbyrðist.

Svo gerði einn úr liðinu fána og hann líktist nasistaflaggi. Honum fannst það sniðugt.

Ég er voða hræddur um að fáir vilji láta sjá sig í mótmælum sem eru skipulögð með þessum hætti. Ráðamenn eru sjálfsagt kampakátir meðan þetta fer svona fram.

Björgvin Valur var benti á að þetta væri líkt frægu atriði úr Life of Brian.

[youtube=http://www.youtube.com/watch?v=gb_qHP7VaZE]
Nostalgía

Enn erum við að færast aftur í tímann – nú til sirka 1980.

Þá gekk einatt orðrómur um bæinn um ríflegar hækkanir á áfengi og tóbaki.

Reykingamennirnir og hinir ölkæru ruku til, tóbak hvarf úr hillum verslana og í áfengisverslunum var geysileg örtröð.

Ekki laust við að maður verði smá nostalgískur.

Er ennþá hægt að kaupa Twenty One?
Atvinnuástandið 2009

Sigurður Ingi benti á þetta.

En hér er tengillinn.
Flott hjá Sinfóníunni

Sinfóníuhljómsveit Íslands komst ekki til Japans – sem ég veit að voru sár vonbrigði. Í staðinn er hljómsveitin að spila fyrir Íslendinga. Þegar ljóst var að ekki yrði úr Japansferðinni var drifið í að efna til tónleika hér á Íslandi, á Akureyri, Höfn og Eskifirði. Áhersla er lögð á að dagskráin sé létt og skemmtileg.

Hljómsveitin hefur líka verið að spila í Kringlunni, Smáralind og Ikea.

Svo hefur verið slegið upp tónleikum í Háskólabíói þar sem verður meðal annars leikin fimmta sinfónía Beethovens og Kristján Jóhannsson syngur einsöng.

Það er sérlega gaman að þessi stórskemmtilegi söngvari skuli vera aftur meðal okkar.

Við þurfum líka að nota tækifærið og sýna meira af Sinfóníuhljómsveitinni í sjónvarpi. Hún stendur svo sannarlega undir því.
Einangrun

Mér datt í hug Gísli á Uppsölum þegar ég las þennan pistil.

Flestir hefðu litið svo á að Gísli væri einangraður.

En kannski leit hann þetta allt öðrum augum.

Og taldi að hann hefði einangrað alla hina?
Sjálfstæðisflokkur miklu minni en VG

Gallup hefur sérstaka aðferðafræði í skoðanakönnunum sínum sem ganga undir nafninu Þjóðarpúls.

Þær eru gerðar yfir heilan mánuð og niðurstöðurnar birtar í lok hans.

Síðasta könnun sýndi að fylgi Sjálfstæðisflokksins væri 26 prósent. Það er niðurstaðan yfir mánuðinn. En þegar allur tíminn er skoðaður má sjá sveiflu eins og segir í þessari frétt Ríkisútvarpsins:

„ Sjálfstæðisflokkurinn er með rúmlega 28% fylgi í byrjun október en stendur nú í 21,3%. Samfylking eykur hins vegar fylgi sitt frá byrjun til lok mánaðar um tvö prósentustig. Vinstri Græn byrja í rúmum 25% og enda í tæplega 30% fylgi.

Úrtakið í könnun Gallup var tæp 6000 manns, svarhlutfall var 66%, vikmörk allt að 3,8% þegar fylgi var skoðað eftir vikum, 29% ætla að skila auðu eða taka ekki afstöðu.
Sá sem eyðilagði kosningarnar

Þá er maður orðinn frægur í Ameríku. Eða þannig.

Annars er þetta sniðugt, það er bara hægt að setja inn hvaða nafn sem er.

Eða það held ég.
Betra lýðræði í Austur-Evrópu en hér

Þar virðist altént vera opnari umræða um IMF aðstoð en hér – ef marka má Marinó G. Njálsson.

Pukrið varð ósköp hallærislegt þegar Ingibjörg Sólrún hélt því fram að vaxtahækkun væri upprunnin í Seðlabankanum – sem svaraði að þetta væri skilyrði Alþjóða gjaldeyrissjóðsins númer nítján.

Samkvæmt fréttum í kvöld verður mál Íslands ekki tekið fyrir í stjórn IMF fyrr en 5. nóvember. Eftir tæpa viku.

Fáum við ekkert að vita fyrr en þá. Um hin átján skilyrðin – eða hvað þau eru nú mörg?

Svo er það að staðfest sem ég sagði um Seðlabankann í fyrradag. Það er búið að taka af honum völdin og hlutverk hans þessa dagana meira í ætt við gamla Fjárhagsráð.
Lögfræðiher til Flórida

Demókratar eru mæta með fimm þúsund lögfræðinga – í sjálfboðavinnu – til að forða því að svindlið fyrir átta árum endurtaki sig.
Varla byrjað

Maður er búinn að missa töluna á öllum fjöldauppsögnunum sem maður hefur heyrt um í dag.

Hversu mikið verður þetta á morgun?

Ég fékk þetta bréf frá manni sem þekkir vel til í byggingabransanum:

„ Ég sendi þér um daginn smá póst vegna byggingariðnaðarins sem nú er að leggja upp laupana, ég get sagt þér að í þessar tölur vantar mikið því þarna eru ekki allir þeir fjölmörgu einyrkjar sem jafnvel njóta ekki atvinnuleysistrygginga allt frá parketslípurum og pípurum til gröfumanna og bílstjóra á eigin tækjum. Þetta er sá hópur sem nú er ekki bara atvinnulítill eða laus heldur eiga þeir stórar fjárhæðir hjá byggingafyrirtækjum af öllum stærðum.

Ég held eftir samtöl mín undanfarinna daga við suma þessara manna að ljóst sé að vandræði þeirra séu af stærðargráðu sem vandi er að skilja, smáverktakar eru að reyna að selja vélar úr landi en vegna tvöföldunar á gengi er veðsetning með þeim hætti að erfitt er með sölu. Kaupleigur riða vegna bílalána og fjármögnunarsamninga tækja, og hjá flestum smáverktökum eru hús fjölskyldu veðsett fyrir öllu.

En ég hef sagt það áður og segi það enn, þetta er varla byrjað……….
Bara allavegana

,Er kona alltaf betri fyrir konur?“ spyrja femínistar á fundi um bandarísku kosningarnar og eiga þá líklega helst við Söru Palin.

Geri frekar ráð fyrir að svarið verði neitandi. Ætli þær haldi ekki með Obama?

Spurningin er líka frekar skrítin í ljósi sögunnar.

Það eru mörg dæmi um merkar stjórnmálakonur: Angela Merkel, Indira Gandhi. Golda Meir, Gro Harlem Brundtland, jú, og Hillary Clinton.

Sumar miklu lakari: Margrét Thatcher, Benazir Bhutto, Edith Cresson, Isabella Perón.

Og svo alveg hryllilegar: Jiang Qing, Elena Ceausescu, Imelda Marcos.

Þær í síðasta flokknum voru ekki góðar fyrir neinn, nema nánustu vini sína.

Þannig að þetta er bara allavegana.
Wikileaks

Wikileaks.org er vefsvæði þar sem hægt er að leka upplýsingum og gögnum án þess að það verði rakið. Hefur heilmikið verið notað eins og sjá má.

Og getur kannski komið að gagni í þessu árferði.
Sjálfstæðisflokkurinn fær útreið

Nú hlýtur að fara um sjálfstæðismenn. Fylgið komið niður í 26 prósent samkvæmt Gallupkönnun.

Og flokkurinn minni en VG.

Geir nýtur ákveðins stuðnings meðan hann er í rústabjörguninni.

En hvað gerist þegar þeim tíma lýkur?

Og hvaða aðrir forystumenn flokksins standast þessa prófraun?

Maður sér ekki betur en að tími stuttbuxnaliðs sé búinn. Það er miklu frekar úr takt við tíðarandann en til dæmis krúttkynslóðin.

Hvað með annað fólk í flokknum sem ætlaði sér stóra hluti í pólitík? Eru það allt góðærisstjórnmálamenn?

Guðlaugur Þór, Bjarni Ben, Þorgerður, Illugi, Hanna Birna, Deiglukynslóðin?

Einhver hlýtur að fara að hugsa sér til hreyfings að bjarga flokknum. Kannski losna við sömu gömlu andlitin?

Og þá hlýtur líka að vera spurt um hugmyndalega endurnýjun.
Hvernig auka má verðmæti í hagkerfinu?

Þetta er bráðsnjallt framtak hjá Kjartani Pétri.

Fullt af hugmyndum.
Tvær góðar fréttir

Rússalánið virðist ekki ætla að verða að veruleika.

Og Dalai Lama er kannski væntanlegur til Íslands.
Bankakerfið stóðst ekki

Hér er merkileg grein eftir Willem Buiter sem áður hefur verið getið á þessari síðu. Hann skrifar hana í félagi við hagfræðing sem nefnist Anne Siebert.

Segir meðal annars að það hafi verið augljóst í langan tíma að bankakerfið á Íslandi var merkt dauðanum:

„ The main message of our paper is, however, that it was not the drama and mismanagement of the last three months that brought down Icelands banks. Instead it was absolutely obvious, as soon as we began, during January 2008, to study Icelands problems, that its banking model was not viable. The fundamental reason was that Iceland was the most extreme example in the world of a very small country, with its own currency, and with an internationally active and internationally exposed financial sector that is very large relative to its GDP and relative to its fiscal capacity.“

Lesið hér.
Endurskoðun fjárlaga

Það þarf að spara á mörgum sviðum þjóðlífsins. Nú er meðal annars rætt um að hætta við svokallað loftrýmiseftirlit sem Bretar áttu að sinna í desember.

En það á að ganga lengra. Rökrétt væri að leggja niður Varnarmálastofnun sem mun eiga að kosta einn og hálfan milljarð á ári.

Það má svo íhuga að endurvekja stofnunina þegar betur árar.

Nauðsyn er að verja menntakerfið – helst efla suma þætti þess – heilbrigðis- og velferðarkerfið.

Nú er að hefjast vinna við endurskoðun fjárlaga, þetta hlýtur að verða leiðarljósið.
Vaxtahækkunin

Réttlæting vaxtahækkunar er sú að annars muni fjármagn streyma úr landinu.

En vandinn er sá að traustið á íslenska hagkerfið er alveg farið. Peningar munu streyma út hvort sem er.

Það er líka sagt að raunvextir megi ekki verða neikvæðir. Þ.e. lægri en verðbólgan.

En ef gjaldmiðillinn fellur enn, sem hann gerir væntanlega, með aukinni verðbólgu – eru menn þá tilbúnir til að hækka vextina til móts við það.

Upp í 30 prósent kannski?

Það getur ekki verið vit í því að kyrkja það sem eftir er af atvinnulífinu.
Wagner/Parsifal

Gott fyrir svefninn. Þetta verður ekki fallegra – og tignarlegra.

[youtube=http://www.youtube.com/watch?v=DwdYZWFrBBM]
Seðlabankinn settur til hliðar

Ef það er rétt að Alþjóða gjaldeyrissjóðurinn sé í raun farinn að ákveða vexti á Íslandi, þá er ljóst að búið er að setja Seðlabankann til hliðar.

Hann er þá stofnun sem gegnir ekki lengur lögbundnu hlutverki sínu. Hefur í raun verið settur af.

Hins vegar sinnir hann öðru í dag, en það er skömmtun á gjaldeyri.

Þannig er Seðlabankinn í raun kominn í hlutverk gamla Fjárhagsráðs sem eldra fólk man eftir – til dæmis hann Ómar.
Hörmulegt slys

Maður segir ekki annað en: Guð blessi þessa fjölskyldu.
Þráinn, þýskar konur og verðlaunahafi í Kiljunni

Í Kiljunni í kvöld verður fjallað um bókina Ég ef mig skyldi kalla, en hún er framhald æviminninga Þráins Bertelssonar. Fyrri bókin, Einskonar ég, var mikil metsölubók þegar hún kom út fyrir nokkrum árum.

Sólveig Eggerz er búsett í Bandaríkjunum og hefur ritað á ensku bókina The Seal Woman, en hún fjallar um örlög þýsku kvennanna sem komu hingað til Íslands eftir stríð og settust að í sveitum landsins.

Bókmenntaverðlaunin sem eru kennd við Tómas Guðmundsson verða veitt í dag og kemur handhafi þeirra í þáttinn.

Einnig verður fjallað um skáldsögurnar Skaparann eftir Guðrúnu Evu Mínervudóttur og Varginn eftir Jón Hall Stefánsson og svo um Alkasamfélagið eftir Orra Harðarson.
Borgarnesræðan

Ég fékk áskorun um að birta hina frægu Borgarnesræðu Ingibjargar Sólrúnar. Það er sjálfsagt að verða við því. Hér er tengill á ræðuna og hér fyrir neðan er umdeildasti kaflinn úr henni:

„ Í efnahags- og atvinnumálum hljótum við líka að leiða til öndvegis leikreglur hins frjálslynda lýðræðis. Okkur kemur ekkert við hvað þeir heita sem stjórna fyrirtækjum landsins eða hvaða flokki þeir fylgja að málum. Gamlir peningar eru ekkert betri en nýir. Ef ketti er ætlað að veiða mýs þá má einu gilda hvort hann er svartur eða hvítur – svo lengi sem hann gegnir sínu hlutverki. Í atvinnu- og efnahagslífinu eru það umferðarreglurnar sem gilda og þær eiga að vera skynsamlegar og í þágu alls almennings. Stjórnmálamennirnir bera ábyrgð á leikreglunum en leikendur bera ábyrgð á því að fara eftir þeim. Það má leiða að því rök að afskiptasemi stjórnmálamanna af fyrirtækum landsins sé ein aðalmeinsemd íslensks efnahags- og atvinnulífs. Þannig má segja að það sé orðstír fyrirtækja jafnskaðlegt að lenda undir verndarvæng Davíðs Oddssonar eins og það er að verða að skotspæni hans. Ég vil þannig leyfa mér að halda því fram að það hafi skaðað faglega umfjöllun um Íslenska erfðagreiningu, bæði hérlendis og erlendis, að sú skoðun er útbreidd að fyrirtækið njóti sérstaks dálætis hjá forsætisráðherranum. Það vekur upp umræðu og tortryggni um að gagnagrunnur fyrirtækisins og ríkisábyrgðin byggist á málefnalegum og faglegum forsendum en ekki flokkspólitískum. Sama má segja um Baug, Norðurljós og Kaupþing. Byggist gagnrýni og eftir atvikum rannsókn á þessum fyrirtækjum á málefnalegum og faglegum forsendum eða flokkspólitískum? Ertu í liði forsætisráðherrans eða ekki – þarna er efinn og hann verður ekki upprættur nema hinum pólitísku afskiptum linni og hinar almennu gegnsæju leikreglur lýðræðisins taki við. Þetta er verkefni Samfylkingarinnar. Samfylkingin á að vera óháð öllum helstu eignahópunum í samfélaginu, hún á að gæta almannahagsmuna, ekki sérhagsmuna.

Í fjármálum, fyrirtækjarekstri, fjölmiðlum og sveitarstjórnarmálum á Íslandi er ennþá spurt: Í hvaða liði ertu? Ertu í náðinni hjá stjórnarráðinu eða ekki? Þessu verður að linna, við verðum að losna við hina sjálfmiðuðu, stjórnlyndu valdsmenn. Við verðum að endurvekja traust almennings á stofnanir samfélagsins með nýjum leikreglum, nýju inntaki, nýrri ímynd. Þetta er hlutverk Samfylkingarinnar.„
Stjórn 365 miðla

Stjórn:

Jón Ásgeir Jóhannesson

Magnús Ármann

Pálmi Haraldsson

Árni Hauksson

Þorsteinn M. Jónsson

Varamenn:

Matthías Imsland

Soffía Lárusdóttir

Sjá hér.
Svíarnir leiða

Samkvæmt þessari frétt eru það Svíar sem leiða björgunaraðgerðirnar fyrir litla Ísland.

Landið sem kunni ekki að fara með frelsið.
Gauti um IMF

Gauti B. Eggertsson hagfræðingur, sem hefur meðal annars starfað hjá Alþjóða gjaldeyrissjóðnum, færir hér rök fyrir því að vaxtahækkunin í gær hafi verið viturleg – og varar við því að prenta peninga.
Sterling brotlendir

Sterling hefur verið tákn fyrir viðskiptahætti útrásarvíkinga sem seldu félagið á milli sín í illskiljanlegum pappírsviðskiptum.

Það er við hæfi að það brotlendi með þessu hætti.

En farþegarnir þurfa að koma sér sjálfir heim.
Óskiljanlegt

Það verð ég að segja að mér finnst þetta mál með bankastjórann núverandi sem keypti í bankanum en þurfti ekki að borga vera með öllu óskiljanlegt.

Eru einhverjir fleiri sem eiga von á að fá svona þjónustu?
Að ganga í Noreg

Íslendingar komu frá Noregi á 9. öld. Það er upphaf þjóðarinnar.

Hér hefur því alltaf verið haldið fram að það hafi verið besta fólkið sem fór frá Noregi, þeir sem þráðu frelsi, vildu ekki búa undir ofríki konunga.

Lengstum hafa Íslendingar litið niður á Norðmenn. Talið þá hálfgerða sauði. Og það þótti vont að vilja ganga Noregi á hönd. Gissur sem sveik Ísland undir Noregskonung hefur verið talinn hið versta pakk.

En nú er kominn allt annar tónn. Út um allt heyrir maður í fólki sem vill ganga í samband við Noreg. Telur líklega – og ekki að ástæðulausu – að Íslendingar kunni ekki fótum sínum forráð.

Meira að segja hérna er þetta til umræðu – á Barnalandi.
Tímarnir breytast

90 prósent svarenda í könnun Stöðvar 2 vilja Davíð burt úr Seðlabankanum, líka yfirgnæfandi meirihluti sjálfstæðisfólks.

Og Þorgerður Katrín er farin að tala um evruna og aðild að Evrópusambandinu.

Maður spyr: Ættu stjórnmálaflokkarnir ekki að halda landsfundi á næstu mánuðum svona til að tékka á stefnunni?
Jón Dan á vef BBC

Hér er grein eftir hagfræðinginn Jón Daníelsson á vef BBC. Segir meðal annars:

„ The key factor in Icelands failure has been the monetary policy pursued by its Central Bank, in particular inflation targeting, similar to the UK.

This means the Central Bank targets inflation, raises interest rates if inflation is above the target, and lowers them if inflation is below target.

Such a policy has a sound foundation in economic theory and is often appropriate for large countries.

In the case of Iceland, it was disastrous.“

Annars erum við fræg. Fréttin um vaxtahækkun Seðlabankans í dag er þriðja mest lesna fréttin á BBC vefnum, en vinsælasta fréttin er um mann sem festi hendina í klósetti.
Won´t Get Fooled Again

Þetta er helv gott lag til að hlusta á þessum tíma.

Endirinn er er algjör þrusa.

[youtube=http://www.youtube.com/watch?v=Rp6-wG5LLqE]
Wassup?

Þetta er skemmtileg lítil stuttmynd.

Smá von í lokin.
Vaxtahækkun, krónugengi

Það er ljóst að ástandið á eftir að versna áður en það batnar.

Nú eru vextirnir snögglega hækkaðir í 18 prósent.

Hvert ætli raunverulegt gengi krónunnar sé í dag?